**Ψαλμός 8: *Η δόξα του Θεού***

 ***και η μεγαλοσύνη του ανθρώπου***

Ο όγδοος Ψαλμός είναι ένας ύμνος στη δόξα του Θεού και στη μεγαλοσύνη του ανθρώπου. Ο ψαλμωδός αρχίζει εκφράζοντας τον θαυμασμό του για τη μεγαλοπρέπεια του Θεού (στχ 2 και 3) και στη συνέχεια αναφέρεται στην ιδιαίτερη αξία του ανθρώπου, ο οποίος, αν και ασήμαντος σε σχέση προς τη μεγαλειώδη δημιουργία (στχ 4-5), τοποθετήθηκε από τον δημιουργό του ως τοποτηρητής πάνω σ’ αυτήν (στχ 6-9). Το ποίημα ολοκληρώνεται όπως ακριβώς άρχισε με την εξύμνηση της παρουσίας του Θεού στη γη (στχ 10).

|  |  |
| --- | --- |
| **η΄ 1***Εἰς τὸ τέλος, ὑπὲρ τῶν ληνῶν· ψαλμὸς τῷ Δαυΐδ*.**2**Κύριε ὁ Κύριος ἡμῶν, ὡς θαυμαστὸν τὸ ὄνομά σου ἐν  πάσῃ τῇ γῇ· ὅτι ἐπήρθη ἡ μεγαλοπρέπειά σου ὑπεράνω τῶν οὐρανῶν.**3**Έκ στόματος νηπίων καὶ θηλαζόντων  κατηρτίσω αἶνον ἕνεκα τῶν ἐχθρῶν σου τοῦ καταλῦσαι ἐχθρὸν  καὶ  ἐκδικητήν.**4**Ὅτι ὄψομαι τοὺς οὐρανούς,  ἔργα τῶν δακτύλων σου,  σελήνην καὶ ἀστέρας,  ἃ σὺ ἐθεμελίωσας·**5**τί ἐστιν ἄνθρωπος, ὅτι μιμνῄσκῃ  αὐτοῦ; ἢ υἱὸς ἀνθρώπου, ὅτι ἐπισκέπτῃ  αὐτόν;**6**ἠλάττωσας αὐτὸν βραχύ τι παρ᾿  ἀγγέλους, δόξῃ καὶ τιμῇ ἐστεφάνωσας  αὐτόν,**7**καὶ κατέστησας αὐτὸν ἐπὶ τὰ ἔργα  τῶν χειρῶν σου· πάντα ὑπέταξας ὑποκάτω τῶν  ποδῶν αὐτοῦ,**8**πρόβατα, καὶ βόας ἁπάσας, ἔτι δὲ καὶ τὰ κτήνη τοῦ πεδίου,**9**τὰ πετεινὰ τοῦ οὐρανοῦ καὶ τοὺς  ἰχθύας τῆς θαλάσσης, τὰ διαπορευόμενα τρίβους  θαλασσῶν.**10**Κύριε ὁ Κύριος ἡμῶν, ὡς θαυμαστὸν τὸ ὄνομά σου ἐν  πάσῃ τῇ γῇ! | **8 1***Για τον πρωτοψάλτη· με συνοδεία κιθάρας. Ψαλμός του Δαβίδ.* **2**Κύριε, Κύριέ μας, τι θαυμασμό που προκαλεί η παρουσία σου σ’ ολόκληρη τη γη!  Κι από τους ουρανούς ψηλότερα  φτάνει η μεγαλοσύνη σου. **3**Από νηπίων και βρεφών τα χείλη  συνέθεσες δοξολογία για σένα,  ενάντια στους εχθρούς σου, για να κατατροπώσεις εκείνους που  σ’ εχθρεύονται και σου  εναντιώνονται.**4**Κοιτώ τους ουρανούς,  τα δημιουργήματά σου, τη σελήνη και τ’ αστέρια, πού ’χεις εσύ στεριώσει:**5**Τι είν’ ο άνθρωπος, ώστε να νοιάζεσαι  γι’ αυτόν, ο κάθε άνθρωπος, ώστε να τον  φροντίζεις;  **6**Λίγο πιο κάτω απ’ τους αγγέλους τον  κατέταξες, με δόξα τον στεφάνωσες και με  τιμή·**7**κυρίαρχο τον έβαλες σ’ ό,τι τα χέρια  σου δημιουργήσαν,  τα πάντα υπέταξες κάτω απ’ τα  πόδια του· **8**τα πρόβατα, τα βόδια όλα,  ακόμα και τ’ άγρια θεριά· **9**τα πτηνά του ουρανού, της θάλασσας  τα ψάρια,  που τους θαλάσσιους δρόμους  διασχίζουν. **10**Κύριε, Κύριέ μας,  τι θαυμασμό που προκαλεί η  παρουσία σου σ' ολόκληρη τη γη! |

Ο ψαλμός αρχίζει με την επιγραφή (στχ 1) που παρέχει κάποιες πληροφορίες για το όργανο που πρέπει να συνδέει την απαγγελία του ή την ευκαιρία που πρέπει να απαγγελθεί. Η έκφραση του πρωτοτύπου «ὑπὲρ τῶν ληνῶν» θα μπορούσε να θεωρηθεί ως πληροφορία προς τον πρωτοψάλτη ότι ο συγκεκριμένος ψαλμός θα έπρεπε να απαγγελθεί κατά τη διάρκεια του τρύγου και του πατήματος των σταφυλιών. Το περιεχόμενο όμως του ποιήματος δεν φαίνεται να δικαιολογεί μια τέτοια σύνδεση, οπότε προτιμότερη φαίνεται η υπόθεση ότι η λέξη «ληνοί» αποτελεί προσπάθεια απόδοσης κάποιου άγνωστου στον μεταφραστή μουσικού όρου που πιθανότατα δηλώνει κάποιο έγχορδο όργανο. Για τον λόγο αυτό περισσότερο πιθανή φαίνεται η απόδοση *«Με συνοδεία κιθάρας»*.

Μετά την επιγραφή το κύριο σώμα του ψαλμού αρχίζει με μια εξύμνηση της παρουσίας του Θεού:

*Κύριε, Κύριέ μας,*

 *τι θαυμασμό που προκαλεί η παρουσία σου σ’ ολόκληρη τη γη!*

 *Κι από τους ουρανούς ψηλότερα φτάνει η μεγαλοσύνη σου.*

Ενδιαφέρον στην προκειμένη περίπτωση παρουσιάζει η ορολογία που χρησιμοποιεί ο ποιητής. Αρχίζει απευθυνόμενος στον Θεό με την προσφώνηση «Κύριε, Κύριέ μας». Το πρώτο «Κύριε» αντιστοιχεί στο όνομα του Θεού, το οποίο οι Ιουδαίοι απέφευγαν να προφέρουν για λόγους ευσέβειας. Σύμφωνα με την τρίτη εντολή του *Δεκαλόγου*, ο πιστός απαγορεύεται να αναφέρει καταχρηστικά, χωρίς ιδιαίτερα σοβαρό λόγο, το όνομα του Θεού. Έτσι, οι Ιουδαίοι αντικατέστησαν το όνομα του Θεού με τη λέξη Κύριος, αποφεύγοντας με τον τρόπο αυτόν τον κίνδυνο να χρησιμοποιήσουν το όνομα του Θεού καταχρηστικά. Για να γίνει αντιληπτή η σημασία της εντολής αυτής θα πρέπει να λάβει κανείς υπόψη του τις αντιλήψεις των αρχαίων λαών της περιοχής σχετικά με το όνομα. Το όνομα ενός προσώπου δεν αποτελεί ένα απλώς εξωτερικό χαρακτηριστικό που διακρίνει το ένα πρόσωπο από το άλλο, αλλά σχετίζεται συχνά με τη φύση και την αποστολή αυτού που το φέρει (Γεν 25:26· 27:36· 29:31 - 30:24· κ.ά.). Έτσι, αλλαγή του ονόματος σημαίνει και αλλαγή του σκοπού της ζωής (πρβλ. Γεν 17:5,15-16· 32:29) και η έκφραση *‘‘καλώ κάποιον με το όνομά του’’* σημαίνει ‘‘καθορίζω την αποστολή του’’ (Εξο 31:2· Αρι 1:17· Ησα 41:25· πρβλ. Ησα 43:1· 45:3-4). Αυτός, επομένως, που δίνει όνομα σε κάποιον αναγνωρίζεται ως κύριός του (2Βα 23:34· 24:17· Δαν 1:7). Στη σκηνή της ονοματοδοσίας των ζώων από τον Αδάμ (Γεν 2:19-20) δηλώνεται με παραστατικό τρόπο η κυριαρχική εξουσία του ανθρώπου πάνω σ’ αυτά (πρβλ Γεν 1:28). Κατά τον ίδιο τρόπο η ονοματοδοσία των δημιουργημάτων από το δημιουργό τους (Γεν 1:5,8· κ.ά.) δηλώνει ότι κανένα από αυτά δεν έχει αυτόνομη ύπαρξη, αλλά τα πάντα υποτάσσονται στον Θεό και επιτελούν τον σκοπό για τον οποίο δημιουργήθηκαν.

Ανάλογα ισχύουν και για το όνομα του Θεού. Το όνομα στην προκειμένη περίπτωση εκφράζει τη φύση, τον χαρακτήρα και τη δύναμή του. Ζητώντας, για παράδειγμα, ο Μωυσής στο Σινά να μάθει το όνομα του Θεού, ζητά στην πραγματικότητα να γνωρίσει τον ίδιο το Θεό (Εξο 3:13-15· πρβλ. Γεν 32:30· Κρι 13:18). Και επειδή αυτό ακριβώς το νόημα έχει το ερώτημα του Μωυσή και η απάντηση του Θεού είναι ανάλογη. Δεν απαντά δηλαδή ο Θεός άμεσα λέγοντας απλώς ένα όνομα, όπως θα αναμενόταν σε μια τέτοια περίπτωση, αλλά με μια ερμηνεία του ονόματος του: *«Είμαι αυτός που είμαι».* Το ποιος είναι ο Θεός θα έχει την ευκαιρία να το γνωρίσει ο Μωυσής από τις ενέργειες του στο άμε­σο μέλλον. Έτσι, συνδυάζεται πλήρως η υπερβατικότητα του Θεού με την αποκάλυψη. Παραμένει ανώνυμος, ασύλληπτος και απροσδιόριστος, αλλά όχι και άγνωστος στους ανθρώπους, αφού λίγο παρακάτω (στχ 15) συμπληρώνει *«(είμαι) ο Θεός των πατέρων σας».* Η απάντηση, λοιπόν, του Θεού στον Μωυσή αποκαλύπτει κάτι από τον χαρακτήρα του. Με τον αυτοχαρακτηρισμό του ως «ων», ως αυτός που είναι, που υπάρχει, ο Θεός, διεκδικεί μόνο για τον εαυτό του την ύπαρξη. Θα μπορούσε να λεχτεί ότι είναι ο μόνος αυθύπαρκτος, η ύπαρξη του οποίου δεν προϋποτίθεται από τίποτε και από κανέναν, ενώ τα πάντα αντλούν την ύπαρξη τους από αυτόν.

Κύριο χαρακτηριστικό λοιπόν του Θεού της *Παλαιάς Διαθήκης* είναι αυτό που λέει το όνομά του, η ύπαρξη, σε αντίθεση με τους θεούς του ειδωλολατρικού κόσμου που στην πραγματικότητα δεν υ­πάρχουν. Η ύπαρξη αυτή μάλιστα του Θεού δεν προκύπτει μέσα από φιλοσοφικό στοχασμό, αλλά αποδεικνύεται από τις συγκεκριμένες ενέργειες του μέσα στην ίδια την ανθρώπινη ιστορία, στην οποία επεμβαίνει δυναμικά. Το όνομα του Θεού παίζει για τον Ισραήλ έναν εντελώς διαφορετικό ρόλο, καθώς σχετίζεται άμεσα όχι με μύθους, αλλά με συγκεκριμένα ιστορικά γεγονότα. Απευθυνόμενος, δηλαδή ο Θεός στους ανθρώπους με το *«Εγώ είμαι»* δεν συστήνεται σαν κάποιος άγνωστος σ' αυτούς, αλλά δηλώνει ότι είναι αυτός που οι άνθρωποι γνώρισαν μέσα από την ιστορία τους (Γεν 15:7· Εξο 6:2εξ). Αυτό φαίνεται καθαρότερα από οπουδήποτε αλλού στην πρώτη εντολή του Δεκάλογου: *«Ἐγὼ εἰμὶ Κύριος ὁ Θεός σου, ὅστις ἐξήγαγόν σε ἐκ γῆς Αἰγύπτου, ἐξ οἴκου δουλείας»* (Εξο 20:2). Οι Ισραηλίτες καλούνται να λατρέ­ψουν τον Κύριο όχι για κάποιες πράξεις του στο αρχέγονο μυθικό παρελθόν, αλλά για τις συγκεκριμένες ενέργειες του μέσα στην πρόσφατη ιστορία τους. Ποιος είναι και τι είναι ο Θεός το γνωρίζει ο Ισραήλ όχι μέσα από μυθι­κές αφηγήσεις ή φιλοσοφικές αναζητήσεις, αλλά μέσα από την εμπειρία των θείων ενεργειών. Απευθυνόμενος λοιπόν ο Θεός στους ανθρώπους δηλώνοντας το όνομα του δεν εμφανίζεται σαν τυραννικός δυνάστης, η ακρόαση του ονόματος του οποίου προκαλεί τρόμο στους υπηκόους του και υπαγορεύει υποταγή, αλλά ως στοργικός πατέρας που ζητά από τους ανθρώπους μια ανάλογη με τη δική του συμπεριφορά. Είναι η ίδια ακριβώς πρακτική που χρησιμοποιείται και σήμερα, όταν κάποιος ζητάει από έναν φίλο του να τον εμπιστευτεί με τη φράση «Εγώ σου το λέω». Αυτό το νόημα έχει η επανάληψη ύστε­ρα από κάθε εντολής της στερεότυπης φράσης *«Εγώ είμαι ο Κύριος»* (Λευ 18:4,5,6· 19:10,14,16,18· κ.ά.). Η σύνδεση αυτή του ονόματος του Θεού, της υπενθύμισης δηλαδή των θείων ενεργειών, με τις εντολές του Θεού προς τους ανθρώπους δεν έχει κάποιο ανάλογο στο εθνολογικό περι­βάλλον του Ισραήλ. Προηγούνται πάντοτε οι ενέργειες του Θεού μέσα στην Ιστορία και ακολουθούν οι απαιτήσεις του από τους ανθρώπους (Εξο 19:4-6).

Βασιζόμενος ακριβώς σ’ αυτήν την εμπειρία των ευεργεσιών του Θεού προς τον λαό του ο ποιητής του όγδοου Ψαλμού, απευθύνεται προς τον Θεό αποκαλώντας τον όχι απλώς με το όνομά του, «Κύριε», αλλά συμπληρώνοντας, «Κύριέ μας». Αυτός ο φοβερός Θεός, του οποίου ακόμη και το όνομα αποφεύγει κανείς να προφέρει, καθίσταται μέσα από την εμπειρία των ενεργειών του τόσο οικείος, ώστε μπορεί κανείς να τον προσφωνεί με το κτητικό «μου», όπως ακριβώς θα προσφωνούσε κανείς έναν φίλο του ή μια φίλη του.

Και αφού, σύμφωνα με όσα αναφέρθηκαν παραπάνω, το όνομα δεν μπορεί να χωριστεί από τον φορέα του, όπου γίνεται επίκληση του ονόματος του Θεού, είναι ο ίδιος ο Θεός παρών (1Βα 8:16), ενώ η επίκληση του ονόματος του Θεού πάνω σε κάποιον τον θέτει υπό τη θεία προστασία (Αρι 6:27· Δευ 28:10· Αμω 9:12· Ησα 43:7· Ιερ 14:9) και με αυτό ακριβώς το θέμα αρχίζει το ποίημά του ο ψαλμωδός. Ως δημιουργός του κόσμου ο Θεός είναι υπέρμετρα μεγαλύτερος του δημιουργήματός του·

 *ὅτι ἐπήρθη ἡ μεγαλοπρέπειά σου ὑπεράνω τῶν οὐρανῶν*

σημειώνει χαρακτηριστικά ο ποιητής. Παρ’ όλα αυτά δεν εγκαταλείπει το δημιούργημά του στην τύχη του, αλλά παραμένει ενεργά παρών μέσα σ’ αυτό, συντηρώντας και φροντίζοντας όχι μόνον τον λαό του αλλά ολόκληρο τον κόσμο, κάτι για το οποίο ο ποιητής εκφράζει τον θαυμασμό του:

 *ὡς θαυμαστὸν τὸ ὄνομά σου ἐν πάσῃ τῇ γῇ.*

Είναι προφανές ότι ο όρος «όνομα» στον παρόντα στίχο έχει την έννοια που περιεγράφηκε παραπάνω· της συνεχούς και ενεργού προστατευτικής παρουσίας του Θεού στον κόσμο: «Τι θαυμασμό που προκαλεί η παρουσία σου σ’ ολόκληρη τη γη!»

Ενδιαφέρον στην προκειμένη περίπτωση παρουσιάζει η περιγραφή αυτής της παρουσίας του Θεού στον κόσμο από τον ποιητή. Αν και πολύ συχνά η παρουσία του Θεού περιγράφεται από τους συγγραφείς της *Παλαιάς Διαθήκης* να συνοδεύεται από συνταρακτικά φυσικά φαινόμενα, θύελλες, καταιγίδες, σεισμούς, φωτιά, κλπ, εδώ η εικόνα είναι εντελώς διαφορετική. Το μεγαλείο του Θεού δεν αποκαλύπτεται με τη δυναμική επιβολή των πιστών του πάνω στους εχθρούς του, δεν είναι μια επίδειξη δύναμης, αλλά προβάλλει ακόμη πιο έντονα όταν εκδηλώνεται μέσα από την αδυναμία εκείνων που τον υμνούν:

*Από νηπίων και βρεφών τα χείλη*

 *συνέθεσες δοξολογία για σένα,*

 *ενάντια στους εχθρούς σου,*

 *για να κατατροπώσεις εκείνους που σ’ εχθρεύονται*

 *και σου εναντιώνονται.*

Αυτόν ακριβώς τον στίχο θα υπενθυμίσει ο Ιησούς Χριστός στους ιερείς του Ναού της Ιερουσαλήμ, όταν εκείνοι αγανάκτησαν επειδή τα παιδιά φώναζαν προς τον Ιησού «*Δόξα στον Υιό του Δαβίδ*»:

*Όταν είδαν οι αρχιερείς και οι γραμματείς τα θαύματα που έκανε, και τα παιδιά να φωνάζουν μέσα στον ναό και να λένε «Δόξα στον Υιό του Δαβίδ», αγανάκτησαν και του έλεγαν: «Δεν ακούς τι λένε αυτοί;» «Και βέβαια τ’ άκουσα», τους απάντησε ο Ιησούς. «Αλλά κι εσείς δεν διαβάσατε ποτέ στη Γραφή, πως:* ***Από νηπίων και βρεφών τα χείλη συνέθεσες δοξολογία για σένα;****»*[[1]](#footnote-1)

Και την ίδια ακριβώς ιδέα θα υπενθυμίσει λίγο αργότερα ο απόστολος Παύλος στους Κορινθίους:

*ἀλλὰ τὰ μωρὰ τοῦ κόσμου ἐξελέξατο ὁ θεός, ἵνα καταισχύνῃ τοὺς σοφούς, καὶ τὰ ἀσθενῆ τοῦ κόσμου ἐξελέξατο ὁ θεός, ἵνα καταισχύνῃ τὰ ἰσχυρά, καὶ τὰ ἀγενῆ τοῦ κόσμου καὶ τὰ ἐξουθενημένα ἐξελέξατο ὁ θεός, τὰ μὴ ὄντα, ἵνα τὰ ὄντα καταργήσῃ*[[2]](#footnote-2).

Η μεγαλοσύνη, η παντοδυναμία και η αγάπη του Θεού για τον κόσμο, όπως περιγράφονται στο πρώτο μέρος του όγδοου ψαλμού, αποκαλύπτονται στην εξουσία που παραχωρεί στον άνθρωπο, και αυτό ακριβώς είναι το θέμα του δεύτερου μέρους του ψαλμού που καλύπτει τους στίχους 4 έως 9. Διαβάζοντας κανείς τους στίχους αυτούς εύκολα αντιλαμβάνεται ότι στο υπόβαθρο της σκέψης του ποιητή βρίσκονται τα δύο πρώτα κεφάλαια της *Γενέσεως* όπου περιγράφεται η δημιουργία του κόσμου και του ανθρώπου από τον Θεό.

Ο ποιητής αρχίζει με μια σύγκριση· παρατηρώντας τον ουρανό, τη σελήνη και τα αστέρια και θαυμάζοντας το μεγαλείο, την ομορφιά και την απεραντοσύνη τους, τα συγκρίνει με τη μηδαμινότητα του ανθρώπου. Έτσι καταλήγει σε μια απορία· πώς είναι δυνατόν ο Θεός που δημιούργησε όλα αυτά να ασχολείται με κάτι τόσο ασήμαντο όπως ο άνθρωπος:

*Κοιτώ τους ουρανούς,*

 *τα δημιουργήματά σου,*

 *τη σελήνη και τ’ αστέρια,*

 *πού ’χεις εσύ στεριώσει:*

*Τι είν’ ο άνθρωπος, ώστε να νοιάζεσαι γι’ αυτόν,*

 *ο κάθε άνθρωπος, ώστε να τον φροντίζεις;*

Αν στο πρώτο κεφάλαιο του βιβλίου της *Γενέσεως* δηλώνεται ότι ο άνθρωπος πλάστηκε κατ’ εικόνα και καθ’ ομοίωσιν Θεού, εδώ δηλώνεται πως ο Θεός τον κατάταξε λίγο παρακάτω από τους αγγέλους σε αξία:

 *Λίγο πιο κάτω απ’ τους αγγέλους τον κατέταξες,*

 *με δόξα τον στεφάνωσες και με τιμή·*

*κυρίαρχο τον έβαλες σ’ ό,τι τα χέρια σου δημιουργήσαν,*

 *τα πάντα υπέταξες κάτω απ’ τα πόδια του·*

*τα πρόβατα, τα βόδια όλα,*

 *ακόμα και τ’ άγρια θεριά·*

*τα πτηνά του ουρανού, της θάλασσας τα ψάρια,*

 *που τους θαλάσσιους δρόμους διασχίζουν.*

Παρ’ όλα αυτά ο άνθρωπος δεν μπόρεσε να διατηρήσει την κυρίαρχη θέση του μέσα στη δημιουργία. Η προσπάθειά του να ανεξαρτητοποιηθεί από τον Θεό στηριζόμενος στις δικές του δυνάμεις, τον οδήγησε σε διάσπαση των σχέσεών του μαζί του με τις γνωστές γι’ αυτόν τραγικές συνέπειες. Έτσι, η *Πρὸς Ἑβραίους Ἐπιστολὴ* ερμηνεύει τον ψαλμό χριστολογικά. Αυτό που απέτυχε να κάνει ο άνθρωπος το κάνει για λογαριασμό του ο Ιησούς Χριστός, ο οποίος δέχεται να γίνει κατώτερος από τους αγγέλους προκειμένου να δώσει στον άνθρωπο τη δυνατότητα να ανακτήσει τη θέση που του είχε χαρίσει από την αρχή ο Θεός.

*Κύριε, Κύριέ μας,*

 *τι θαυμασμό που προκαλεί η παρουσία σου σ᾽ ολόκληρη τη γη!*

*Μιλτιάδης Κωνσταντίνου*

*Ομότιμος Καθηγητής Θεολογικής Σχολής Α.Π.Θ.*

*Άρχων Διδάσκαλος του Ευαγγελίου*

*της Αγίας του Χριστού Μεγάλης Εκκλησίας*

1. Ματ 21:15-16 [↑](#footnote-ref-1)
2. 1Κο 1:27-28 [↑](#footnote-ref-2)